arnastofnun/IGC-2024 huggingface dataset:
Vélræn íslenzka

Fjölþjóðlegar þýðingarvélar halda innreið sína. Google hefur forustu með Google Translate. Hún virkar sæmilega milli þekktra tungumála. En erfitt hefur reynzt að þýða af og á íslenzku. Við sjáum það af þessum skemmtilegu Nígeríubréfum, sem við fáum í tölvupósti. Mikilvægt er, að tækni þýðinganna batni hratt og að íslenzka fylgi með í þróuninni. Fyrir framtíð tungunnar er mikilvægt að hún standi jafnfætis öðrum tungum. Hún gerir það í lyklaborðum hefðbundinna tölva og fartölva, en ekki á jafn traustan hátt í snjallsímum og spjaldtölvum. Þegar vélþýðingar fara að renna lipurt, er framtíðin trygg.
Rán aldarinnar

Rán aldarinnar er í uppsiglingu. Ríkisstjórnin undirbýr lagafrumvarp um að afhenda kvótagreifum nýtingarétt á þjóðarauðlindinni í aldarfjórðung. Heilan aldarfjórðung. Þá fellur niður möguleikinn á að bjóða út kvótann á frjálsum markaði og fá markaðsverð fyrir hann. Fáum ekki fé í Landspítalann með því. Mesti fleinn, sem ríkisstjórnin getur rekið í þjóðina á öllu kjörtímabilinu. Bindur hendur annarra ríkisstjórna um fyrirsjáanlega framtíð. Gegn því dugir tæpast nokkuð annað en bylting. Við þurfum að reka bófana burt. Fávitarnir, sem kusu bófaflokkanna tvo, eru líka bófar og mega gjarna fara af vettvangi.
SDG í kústaskápnum

Sigmundur Davíð siglir ýmist með himinskautum eða byrgir sig í skúmaskotum. Hlaupið var fyrir hann fram og aftur með fundartíma stóra krónufundarins í Hörpu. Var settur á þennan miðvikudag, því þá gat forsætisráðherrann mætt. Samt afboðaði hann sig á síðustu stundu. Sama gerðist í vor á almennum fundi vísinda- og tækniráðs forsætisráðuneytisins. Og í haust á almennum fundi samtaka iðnaðarins um stöðu þekkingar- og hugverkaiðnaðar. Í þremur tilvikum missti forsætisráðherra kjarkinn á síðustu stundu. Ýmist þeytist hann sem Kafteinn ofurbrók í heimsins mestu loforðum eða felur sig í kústaskápnum.
Misjöfn útreið bófaflokka

Kjósendur Flokksins vita, að hann er bófaflokkur. Kæra sig kollótta um það. Þeir vilja hafa flokkinn svona, telja sig geta fengið mola af veizluborðinu. Þetta eru 20% þjóðarinnar og fylgi Flokksins lækkar bara niður undir það. Er auðvitað mikil hátíð í samanburði við þær svörtu miðaldir, þegar fylgið var 35-40%. Um Framsókn gegnir öðru máli. Þar er kjarnafylgið hrunið, var komið niður undir 10% árið 2009. Sigmundi Davíð tókst árið 2013 að ljúga sig inn á heimska skuldara og sigla inn með 15% viðbótarfylgi. Nú er lygin farin að sjást, fylgið hrunið í 15% og fer vonandi niður í 10%, þar sem það á heima.
Afturfótafæðing á Akureyri

Afturfótafæðing ráðningar forseta hug- og félagsvísindadeildar súpergaggós á Akureyri stingur í augu. Stefán B. Sigurðsson rektor virðist hafa tíu þumla og fjögur handarbök. Búinn að hafa mikið fyrir að hindra forsetastól Ólínu Þorvarðardóttur. Sumpart vegna fjölskylduhagsmuna. Og sumpart vegna þess, að súpergaggó er aðili að ágreiningi kvótagreifa við lattelepjandi lopatrefla í hverfi 101. Súpergaggó á Akureyri hefur ekkert fræðilegt gildi og er bara til að sýnast fyrir Norðlendinga. Tímabært að leggja hann niður og gera að útstöð fyrir alvöru-háskóla. Ef slíkur fyrirfinnst í þessu ríki spillingar.
Fimm tegundir krónu

Svana Helen Björnsdóttir hefur bent á, að fjármálaráðherra er ekki bara að halda lífi í krónunni með gjaldeyrishöftunum. Hann er að reyna að verja fimm gjaldmiðla. Þarna er ferðamannakrónan og verðtryggða krónan, aflandskrónan og tvenns konar undanþágukrónur Seðlabankans. Orðið verra en fyrir hálfri öld á tíma bátagjaldeyris og námsmannagjaldeyris. Ríki með minnsta gjaldeyri heims heldur í rauninni úti fimm gjaldmiðlum. Menn eru búnir að belgja sig of átakanlega út í dálæti á hinni einu sönnu og þjóðlegu krónu. Þeir eru að fórna fjárhagslegum hagsmunum þjóðarinnar. Þannig er grínið á Íslandi í dag.
Innvígðir ræða leyndó

Nokkrum sinnum birtast þættir í spjalli innvígðra um samningana við Evrópu. Það sérkennilega við þessa búta er, að þeir snúast um efni, sem er enn lokað fyrir almenningi. Fólk hefur ekki fengið tækifæri til að sjá, á hvaða stigi Evrópusamningarnir voru. Getur því ekki haft skoðun á málsefninu. Að vísu hefur birtingu verið lofað, en þessi ríkisstjórn lofar svo mörgu. Dæmigert fyrir lokað og leyndó stjórnkerfi. Ríkisstjórnin og eigendur hennar í útgerð á kvóta spjalla opinberlega um, hvernig beri að túlka orð stækkunarstjóra Evrópusambandsins. Betra þætti mér að hafa heimildirnar sjálfar til að lesa.
Flatjarðarfréttir

Í bókinni

Flat Earth News rekur Nick Davies, hvernig Exxon og aðrir helztu umhverfissóðar dreifa loftslagslygum. Halda fram, að loftslagið sé ekki að breytast og ekki af mannavöldum. Í þessu skyni halda þessir aðilar úti ýmsum gervisamtökum og stofnunum, vísindamönnum og einkum almannatenglum. Davies rekur í smáatriðum, hvernig það er gert. Ein þessara stofnana er World Ocean Council, sem fjármagnar Arctic Circle, er hélt ráðstefnu í Hörpu um daginn. Þar er Ólafur Ragnar Grímsson forseti settur á oddinn. Kunnur af vináttu í garð stórfyrirtækja og stórfursta, sem bregða fæti fyrir þekkingu fólksins.
Suðupottur í Miklagarði

Sveitavargurinn í Tyrklandi flýr sult og seyru landsbyggðar til Miklagarðs. Þar efnast margir, linast í trúnni og fara að dýrka Mammon eins og aðrir vestrænir. Mústafa Kemal Tyrkjafaðir vildi að Tyrkir tækju upp evrópska siði og menningu. Mikligarður varð aftur evrópsk borg 1930-2000. Sumir aðkomumenn vildu hins vegar ekki evrópuvæðast, héldu fast í fortíðina. Urðu kaþólskari en páfinn! Leita forskrifta til arabískra wahabíta úr eyðimörkinni. Til urðu hverfi ofsatrúarfólks, sem hafnar vestrænum gildum. Þróun menningar og siða í Miklagarði liggur því í tvær áttir í senn, fram á við og aftur í tímann.
Hanna Birna er þreytt

Hanna Birna Kristjánsdóttir flutti þreyttar lummur, þegar hún var spurð um Gálgahraunsveginn á flótta hennar austur á land. Sagði nýja veginn veita meira öryggi. Aldrei hefur það verið rökstutt, en hins vegar bent á aukna hættu af völdum nýja vegarins. Hanna Birna nennti semsagt ekki að kynna sér málið til að geta gefið veigameiri svör. Ráðherratími hennar hefur ekki sýnt svör við neinu. Hún vísar öllu frá sér, svo sem Snowden og uppboðsfresti vegna hæpinna gjaldþrota. Minnir á ferilinn í borgarstjórn. Seldi HS Orku til Magma og gerði Ólaf lækni að borgarstjóra. Gerði hún þar nokkuð fleira?
Allt fyrir Engeyinga

Skyndilega er komið í ljós, hvers vegna nauðsynlegt er að leggja aðalbraut um Gálgahraun. Með því kemst jörðin Selskarð í gott samband við vegakerfi höfuðborgarsvæðisins. Jörðina eiga meðal annarra þeir Engeyjarbræður, Einar og Benedikt Sveinsson, faðir fjármálaráðherrans. Með veginum verður hægt að selja lóðir dýrum dómum úr jörðinni. Samkvæmt skipulagi, sem gert var, þegar Bjarni Ben. var í skipulagsnefnd Garðabæjar. Þar með aukast eignir Engeyjarættar um hundruð milljóna og tekjurnar að sama skapi. Bráðræði þessarar vegagerðar er bara hefðbundin lóðaspilling um að auka skyndilega verðmæti landareignar.
Þokan í Gálgahrauni

Ýmsum rökleysum er haldið fram til að verja eyðileggingu Gálgahrauns með óþörfum vegi. Ein er, að auka þurfi öryggi Álftanesleiðar. Engar tölur hafa verið birtar um það. Önnur er, að heiti hraunsins sé annað, eins og það komi eyðileggingunni eitthvað við. Þriðja er, að vegurinn sé altjend löglegur. Um það má deila. Lagatæknar segja ýmist. Meðal annars að ljúka þurfi dómsmálinu áður en óafturkræfar skemmdir eru unnar. Ennfremur, að dómstólar hafi ekki farið að alþjóðalögum, er þeir höfnuðu aðkomu almannasamtaka að umhverfinu. Íslenzkir dómarar sýna ítrekað, að þeim eru fáfróðir um rétt almennings.
Rangfærsla ráðherra

Kristján Þór Júlíusson fór sem oftar með rangt mál á Stöð 2 og var að venju ekki vefengdur af Heimi Má Péturssyni. Ráðgert hjúkrunarheimili í Reykjavík var ekki innistæðulaust. Varð fyrst innistæðulaust, þegar nýja ríkisstjórnin fleygði tugmilljörðum í gjafir til kvótagreifa, auðgreifa og ferðaþjónustu. Þess vegna er ekki lengur til fé í ýmis brýn mál eins og hjúkrunarheimili og Landspítalann. Ráðherrann reynir að kenna fyrri ríkisstjórn um það, sem er eingöngu núverandi ríkisstjórn að kenna. Hóf feril sinn á að gefa eigendum sínum gjafir. Getur því ekki komið saman nothæfum fjárlögum fyrir fólkið.
Falsanir allsráðandi

Uppljóstranir hafa leitt í ljós, að hagsmunaaðilar og ríkisstofnanir stunda víðtækar falsanir, er komast framhjá hliðvörzlu fjölmiðla. Þannig reka Exxon og aðrir umhverfissóðar öflugar lygar um, að loftslagsbreytingar séu engar og ekki af mannavöldum. Leyniþjónustur og ráðuneyti flytja stórtækar lygar um aðdraganda styrjalda og framvindu þerra. Fremst í flokki eru CIA, brezku leyniþjónusturnar og NATÓ. Dreift er lygum um Saddam Hussein. Bashar Assad og yfirleitt alla, sem eru fyrir vesturveldunum. Fáfróðir fjölmiðlar gleypa við flóðinu. Lygaflaumur í fjölmiðlum varð sérkenni tveggja síðustu áratuga.
Ónýt hliðvarzla

Cardiff-skýrslan um stöðu fjölmiðlunar sýnir, að staðfestingar hafa að mestu fallið niður. Beztu fjölmiðlar Bretlands lifa á óstaðfestum fréttum Press Association og Reuters, sem síðan eru óstaðfestar af miðlunum. Mikið af restinni er PR almannatengla og blaðurfulltrúa. 18% fréttaefnis beztu miðla er eigin vinna. Fréttastofur eru orðnar að verksmiðjum. Journalism er orðið að Churnalism. Starfsfólki hefur fækkað um helming og afkastakröfur hafa þrefaldazt. Engin tíð er lengur til staðfestinga. Í Bretlandi eru fleiri PR-menn en blaðamenn. Fréttamagnið hefur aukizt, en traustið bilað. Staðan er heldur skárri hér.
Berserkslæti kontórista

Erfitt er að átta sig á berserkslátum, sem gripið hafa opinbera kontórista með vegamálastjóra í broddi fylkingar. Vegurinn yfir Gálgahraun er út í hött og kostar milljarð, meðan Landspítalinn sveltur. Enginn þarf á þessum vegi að halda, nema bæjarstjórn Garðabæjar, sem ekki þarf að borga krónu fyrir ruglið. Sökin er fyrst og fremst á herðum Hreins Haraldssonar. Hann sættir sig ekki við að hafa fengið núll í heilbrigðri skynsemi. Hann skal samt fá að nauðga sérstæðri náttúru með því að troða þessum óþarfa vegi á hraunið. Sigar fávísri löggunni á valinkunna borgara til að segja: Minn er mátturinn.
Allt fyrir auðgreifa

Hinir fylgislausu landsfeður eru úrvinda eftir afrek vorsins. Búnir að létta byrðum af kvótagreifum, öðrum auðgreifum og ferðaþjónustu. Of þreyttir til að afgreiða þá, sem eru aftar í forgangsröðinni. Íbúðaskuldarar þurfa því að bíða til dauðans óvissa tíma eftir tékka í pósti. Sjúklingar verða að borga banaleguna á Landspítalanum til að bæta ríkinu tjónið af stóraukinni velferð auðgreifa. Meðan sætabrauðsformenn liggja í öngviti vaða minni spámenn um og heimta auknar misþyrmingar á aumingjum. Þetta er langversta byrjun stjórnar á þeim sextíu árum, sem ég hef horft á pólitíkina. Og allt fyrir auðgreifa.
Dauðastríðið hafið

Fylgið hrynur hraðar af eymdarstjórninni en það gerði á fyrstu fimm mánuðum vinstri stjórnar Jóhönnu. Umbar auðgreifanna eru komnir niður í 37% fylgi. Gætu þess vegna sagt af sér, ef þeir fylgdu eigin kröfu frá því fyrir fjórum árum. Verst er hrakför Framsóknar, sem hefur rýrnað um nærri helming. Flúnir eru flestir, sem létu ljúga að sér, að tékkar kæmu í pósti eftir kosningar. Og smám saman er fólk að fatta, að Sjálfstæðisflokkurinn er aðeins fyrir þá ríkustu og gefur skít í aðra. Flokkar silfurskeiðunga hafa misst respekt til að gera breytingar á þjóðfélaginu. Hlutverkinu lokið og dauðastríðið hafið.
Þorpsfífl heimsþorpsins

Síðari ár hefur hver ógæfan á fætur annarri sýnt, að fjölmiðlum er ekki hægt að treysta. Þeir þögðu um, að WorldCom og Enron væru blöðrur. Að þriðjungur peninga heimsins væri falinn. Að Víetnam-stríðið væri að tapast. Kom bara síðar í ljós. Sögðu ranglega, að margar tölvur mundu bila um aldamótin. Að gereyðingarvopn væru fyrst í Írak og síðan í Íran. Að Chernobyl hefði verið ofurslys og að atómver væru vond. Íraksstríð fjölmiðla var úr tölvuleikjum. Fjölmiðlar apa hver eftir öðrum óstaðfestar fréttir hagsmunaaðila. Og missa af alvörufréttum. Í Global Village nútímans eru fjölmiðlarnir þorpsfíflið.
Evrópuvæðing Tyrkja

Mústafa Kemal, öðru nafni Tyrkjafaðir, taldi Tyrki standa Evrópumönnum langt að baki. Þeir þyrftu að vinna upp mismuninn. Taka upp evrópska siði, þar á meðal latneskt stafróf, evrópskan klæðnað, evrópska herfræði, evrópska skóla, evrópska veraldarhyggju. Á þessum grunni var lýðveldi reist á rústum einræðis. Tyrkjaher hefur síðan haldið uppi merki Tyrkjaföður og amast við uppgangi íslamista í kosningum. Á ýmsu hefur gengið þar, en í heild hefur Tyrkland fetað nær Evrópu. Enn er spenna milli hersins og íslamista og illt að spá um úrslit. Mikligarður er sem fyrr skurðpunktur austurs og vesturs.
Nútímalist í kaldastríðinu

Bandaríska leyniþjónustan hossaði abstraktri og framsækinni list á tímum kaldastríðsins. Vildi sýna bandarískan frumleika í samanburði við sovézka listastöðnun. Þetta grunaði marga, en nú hefur það verið

staðfest. Gegnum ýmsa sjóði fjármagnaði CIA menningarstofnanir um heim allan, þar á meðal á Íslandi. Ennfremur listsýningar af alls konar tagi. Ég man eftir skemmtilegu sendiráði í þá tíð. Ánægjulegast var, að þetta stakk í stúf við McCarthy, sem hamaðist í þinginu gegn sömu listamönnum fyrir kommúnisma þeirra. Einnig andstætt Harry Truman, sem sagði: “Ef þetta er list, þá er ég hottintotti”.
Falsarar borgarinnar

Draga þarf þá til ábyrgðar, er fölsuðu stærð klassísku, hvítu og fallegu rétttrúnaðarkirkjunnar við Mýrargötu. Nafnlausir í bygginganefnd borgarinnar eða á vegum hennar frömdu þetta ógæfuverk. Líklega þeir sömu og seldu sér þá villu, að steypuklumpurinn handan götunnar sé í hverfisstíl. Fíflagangur falsaranna hefur illu heilli æst upp suma nágranna. Fengið þá til að amast við listaverkinu, sem lyftir hverfinu í æðra og betra veldi. Vonandi taka þeir sönsum. Eftir stendur, að ófært er, að kjánar stýri borgarskipulaginu. Þeir sömu hata bíla svo mjög, að þeir áætla fjögur bílastæði við kirkjuna.
Svei ykkur aumingjum

Ein ríkasta þjóð heims hímir við dapran kost við Dumbshaf, því hún er svo dauf, að hún getur ekki varizt. Skipulega er búið að skuldsetja fólk og ríki upp í rjáfur. Allur arður auðlindanna rennur til greifa, sem sáldra engum brauðmolum til aumingja. Auðurinn rennur til aflandseyja, hverfur að mestu, en brot kemur til baka á vildarkjörum. Kvótagreifar þykjast eiga veiðirétt og komast upp með það. Allir greifar stunda skapandi bókhald, sem færir fé milli fyrirtækja og milli landa. Aumingjarnir horfa upp á þetta. Kjósa samt umba greifanna til að stjórna landinu í þágu greifa. Svei ykkur aumingjunum.
Valtur friður

Um langan aldur hefur Istanbul verið borg fólks, sem trúir meira á Mammon en Allah. Þar er kaupsýsla Tyrklands og þar velta peningarnir. Áratugum saman hafa trúaðir sveitamenn flúið fátæktina til borgarinnar. Sumir hafa álnast þar og tekið upp evrópska siði. Aðrir lifa í sárri fátækt og leita trausts í gömlu trúnni. Á götunum ægir öllu saman, tízkuklæðum frá París og svörtum andlitsslæðum. Þeim svörtu hefur fjölgað á þeim aldarfjórðungi, sem ég þekki til. Íslamistaflokkur Tayyip Erdogan náði meirihluta í heimsborginni, en er enn tiltölulega hófsamur. Þarna getur friðurinn þó sprungið fyrirvaralítið.
Fjölmiðlar deyja

Um allan hinn vestræna heim þjappast fjölmiðlar í eigu viðskiptahagsmuna. Markaðshagkerfi er tekið upp á ritstjórnum. Dýrri fjölmiðlun er hafnað, svo sem rannsóknablaðamennsku. Ódýrir starfsmenn ráðnir í stað reyndra hauka. Afkastakröfur hindra tímafrekar, brýnar staðfestingar upplýsinga. Fjölmiðlar fyllast af lélegu hráefni úr tölvupósti frá almannatenglum. Traust miðlanna rýrnar og efnahagur þeirra versnar. Byrjaði hjá Los Angeles Times 1995 og er orðið að skriðu. Athugulir notendur hafna fjölmiðlum og snúa sér frekar að þröngmiðlum á vefnum. Markaðshagkerfið er að drepa hefðbundna fjölmiðla.
Lagatæknir skáldar

Þegar lagatæknir semur lögfræðiálit fyrir málsaðila, kemst hann ævinlega að raun um, að málstaður hans sé réttur. Þegar Jón Steinar Gunnlaugsson kemst að einhverju fyrir nafnlausan kvótagreifa, gildir hið sama. Þótt Jón Steinar segi eignarhald kvótagreifa á aflaheimildum vera stjórnarskrárvarið, er það bara hefðbundið bull. Stjórnarskráin segir ekkert um það. Hins vegar segja landslög: “Nytjastofnar á Íslandsmiðum eru sameign íslensku þjóðarinnar. . . . Úthlutun veiðiheimilda samkvæmt lögum þessum myndar ekki eignarrétt eða óafturkallanlegt forræði einstakra aðila yfir veiðiheimildum.” Orðrétt.
Bezti matur Miklagarðs

Kostar bara 2500 krónur að borða tvíréttað á Buhara við stóra markaðinn í gömlu Istanbul. Samt eru 444 notendur TripAdvisor sammála um, að sé bezta matstofa stórborgarinnar. Hæst einkunn af 10.512 stofum. Falin í sundi og stílar ekki upp á túrista. Snyrtilega gamaldags innréttuð með innsýni til eldhúss. Þjónar eru rosalega kurteisir að hætti Tyrkja. Fékk skógarsalat úr smásöxuðum tómötum, kryddjurtum og hnetum í bráðsterkum kryddlegi, frábært salat. Með fylgdi útblásið flatbrauð. Síðan lambahakk teingrillað í eldi, skemmtilega kryddað og borið fram á jógúrt. Eftir matinn kom svo sætabrauð.
SDG hvílist eftir ekkert

Sigmundur Davíð hvílist á Florida eftir fimm mánaða ráðherradóm. Hefur samt ekkert gert til að þurfa að hvílast. Allt, sem ríkisstjórnin hefur gert, er frá Sjálfstæðisflokknum komið. Snöggt var afgreidd aðstoð við fjárhaldsmenn flokkanna. Kvótagreifar fengu gefna eftir auðlindarentu. Auðgreifar fengu gefinn eftir auðlegðarskatt. Svo datt allt í dúnalogn og hefur síðan verið svo. Formenn stjórnarflokkanna tala út og suður um gildi skjala og túlkun orða og dagsetninga. Minni spámenn flagga óskhyggju um að sparka í aumingja. En forsætis er ekki gefinn fyrir vinnu og þarf að hvílast eftir ekki neitt.
Hirðmatreiðsla soldána

Tyrkir mikla fyrir sér hirðmatreiðslu soldánanna sálugu. Eins og Kínverjar lofa matreiðslu mandarína. Samt er ekki nema ein matreiðsla í heiminum, sem þolir samjöfnuð við franska matreiðslu. Það er sú japanska. Í Miklagarði eru rúmlega 10.000 veitingahús nefnd í TripAdvisor. Nóg er þar af góðum stöðum og margir bjóða hirðmatreiðslu ottómana. Mér finnst hún la-la, kryddlegið grænmeti í olíu, innbakstur í vínviðarlaufi, ofnmaukað kjöt í leirpotti, sykurhlaup í eftirrétt. Grillaður matur er þó góður, svo sem lambakjöt, betra en heima. Og hrásalöt geta verið fín. En eftirréttirnir eru dísætir.
Öld sætabrauðsdrengjanna

Gegn vilja flokkseigenda studdi meirihluti þingmanna repúblikana teboðið í kosningu um gíslingu fjárlaganna. Harkan í teboðinu ómaði víða um heim. Hér á landi eru sumir sjálfstæðismenn á þeirri línu. Áslaug María Friðriksdóttir borgarfulltrúi vill hætta að hossa atvinnulausum og öðrum aumingjum. Sumir framsóknarmenn eru þarna, samanber Sigurð Inga Jóhannsson. Ráðherrann trúir brauðmolastefnu Hannesar Hólmsteins um að hossa kvótagreifum, því molar af borði þeirra sáldrist til aumingja. Stingur í stúf við velferðarstefnu allra flokkanna. En nú er risin ný öld sætabrauðsdrengja og silfurskeiðunga.
Teboðið rotaðist ekki

Teboðið fékk 144 atkvæði í fulltrúadeildinni, er 87 repúblikanar samþykktu að aflétta gíslingu bandarísku fjárlaganna. Flokkurinn er klofinn í teboð og umboðsmenn stórfyrirtækja, sem vilja frið til að þéna peninga. Teboðið gekk of langt að mati þeirra, sem eiga þjóðfélagið og vilja ekki rústa því. En það er teboðið, er seiddi þingmenn í fyrsta skipti sem þeir skorast undan hefðbundinni þjónustu við auðmagnið. Teboðið er eina öfluga hugsjónin, sem lifir í bandarískri pólitík. Allt annað er bara “business as usual”. Hægri öfgar bandarískra hugsjóna töpuðu slag, en hafa ekki sagt sitt síðasta.
Óvinnandi vígi

Austrómversku eða grísku keisararnir í Miklagarði vildu gera höfuðborg heims okkar að óvinnandi vígi. Tvisvar féll hún þó, í fyrra skiptið fyrir herjum Feneyinga og krossfara 1205. Þeir klifu múrinn, þar sem hann kemur í sjó fram við Marmarahaf. Eftir það var múrinn stórefldur og gerður að mesta vígi heims, 6,6 km langur. Hann varð ekki klifinn, þegar Tyrkir hertóku borgina 1453. Þeir drógu skip sín á trjábolum úr Sæviðarsundi yfir Galata niður í Gullna hornið, sem lokað hafði verið með risakeðju. Sóttu þaðan að borginni, þar sem varnir voru veigalitlar. Múrinn voldugi stendur enn að miklu leyti.
Hagsmunir í fjölmiðlum

Blaðamenn eru ekki verri nú en þeir voru áður, en margir hafa minni reynslu. Stafar meðal annars af harðari kaupsýslu fjölmiðla, sem hafa losað sig við reynda og dýra blaðamenn. Ráðið óreyndari og ódýrari í staðinn. Verra er, að afkastakröfur eru orðnar þvílíkar, að ekki er rúm til að leita staðfestinga. Þær eru þó kjarni blaðamennsku. Því flæða fréttatilkynningar inn í fréttir, kannski með nýjum haus og breyttri textaröð. Hráefnið semja almannatenglar stjórnmála, stofnana, félaga og einkum þó fyrirtækja. Afleiðingin er, að fjölmiðlar endurspegla einkum hagsmuni. Þetta er kaupsýsluvæðing fjölmiðla.
Rúnaristur væringja

Á marmarahandriði innansvala Ægisifjar í Miklagarði eru norrænar rúnaristur. Þær eru fámæltar, önnur segir “Hálfdan var hér” og hin segir “Ari var hér”. Væringjum í lífverði keisarans hefur leiðst að hlýða messu í höfuðkirkju grísks rétttrúnaðar. Meira leiddist væringjum í Píreus, þegar þeir ristu á makka marmaraljóns: “Ásmundur risti þessar rúnir með Ásgeiri og Þorleifi að ósk Haralds háa, þótt Grikkir hafi bannað það. Þessir menn og Haraldur hái lögðu háar sektir á Grikki vegna uppreisnar. Dálkur er fanginn í fjarlægum löndum og Egill er í herferð með Ragnari til Rúmeníu og Armeníu.” Ljónið er nú við inngang skipasmíðastöðvar Feneyjaflotans. Mannkynssaga í hnotskurn.
Fleiri rannsóknir gleðja

Frábært er, að þingmenn Sjálfstæðisflokksins hafa skipt um skoðun á gagnsemi rannsóknarnefnda. Vilja nú setja af stað nefnd til að rannsaka IceSave. Það er fínt. Vonandi verður Geir ekki dæmdur í annað sinn. Núna fyrir loforðin þungbæru, sem sigldu okkur inn í IceSave. Þar á ofan mun flokkurinn auðvitað hætta þvergirðingi gegn rannsókninni á einkavinavæðingu Davíðs á bönkunum. Sú rannsókn hefur of lengi legið í salti. Tillaga þingmanna flokksins er lóð á vogarskál aukins eftirlits, aukinna rannsókna og málaferla gegn liðónýtum Geirum og Davíðum. Þetta er dramatísk stefnubreyting; guð láti gott á vita.
Miðpunkturinn Ægisif

Ægisif er miðpunktur okkar, merkasta og fegursta mannvirki mannkyns. Hefur staðið í miðjum Miklagarði í 1500 ár. Reist af Jústíníanusi keisara og var í þúsund ár stærsta kirkja heims. Síðan var hún moska og hefur verið safn í 80 ár, nýlega uppgerð. Fyrirmynd allra rétttrúnaðarkirkja og moska. Hvolfþakið er meistaraverk burðarþols, virðist svífa eins og sjálft himinhvolfið. Hefur samt staðið af sér tíða jarðskjálfta. Með minjum kristni og íslams er hún enn skurðpunktur öflugustu trúarbragða heims. Mikligarður var í þúsund ár stærsta heimsborgin. Þar yfir sögufrægu Sæviðarsundi gnæfir voldug Ægisif.
Ónothæfur sendiherra

Menn deila um, hvort rétt sé að láta lélega pólitíkusa bera aðra ábyrgð en pólitíska. Geir H. Haarde er dæmi. Hélt illa á innreið Íslands í bankahrun. Hafði ekki lögmæta fundi og hélt hruni leyndu fyrir samráðherrum, meðan hann laug að þjóðinni. Sumir segja, að nóg hafi verið að refsa honum pólitískt, en dómsmál hafi verið ofkeyrð refsing. Ófært er samt, að hann sé skipaður sendiherra ríkisins, jafnvel þótt í Bandaríkjunum sé. Slíkt mundi jafngilda yfirlýsingu um, að Íslendingar væru ekki siðferðilega í lagi. Mundu Ítalir gera Berlusconi að sendiherra í Washington? Við skuldum Geir enga vegtyllu.
Kjötvinnslan er röng

Íslenzka lambakjötið er ekki bezt í heimi. Betra er lambakjöt landanna við Miðjarðarhafið, svo sem á Spáni, í Marokkó og Tyrklandi. Fékkst enn staðfest á Imbat og Aloran í Miklagarði í gær. Munurinn felst held ég í færibanda-hraðverkun sláturhúsanna á Íslandi. Hún gerir kjötið grautarlegt, einkum við ofeldun. Lækkun tilkostnaðar kemur niður á gæðunum. Enda öllu miðstýrt af stofnunum, sem halda utan um vinnslu búvöru. Ísland er aftarlega á merinni í flestri búvöru. Lífræn ræktun er til dæmis ekki teljandi, vegna andstöðu Bændasamtakanna. Þau hamast gegn vottun þriðja aðila, sem þau fá ekki stýrt.